Stqarrija li ħarġet il-bieraħ fil-għaxija Alternattiva Demokratika qal li l-kampanja elettorali waslet fil-qiegħ tagħha meta llum ġie infurmat ġurnalist tan-Net TV illi multa imposta fuqu mill-qorti kienet ġiet ikkonvertita f'sentejn ħabs. "Din kienet aħbar għalija għaliex id-deċiżjoni tal-qorti li ttieħdet ħames biex il-multa ssir priġunerija avżawni biha l-pulizija erba' siegħat wara li kien telaq il-ġurnalist tan-Net television" qal Dr Vassallo. "Din in-nasba ilha tinħema għal ħames xhur billi minflok ġejt avżat immedjatament bli kien seħħ il-qorti, il-fajl tħalla f'xi kexxun għal meta jkun utli għall-Partit Nazzjonalista fl-iżjed kampanja elettorali moqżieża li qatt mexxa." "Mhux veru dak li deher fil-website tal-Partit Nazzjonalist li dawn il-multi gew imposti fuqi għaliex ma tħallsitx taxxa tal-VAT kumpanija jew minni personalment. Dawn il-multi ġew imposti fuqi għaliex kumpanija li ma kellix x'naqsam mat-tmexxija tagħha għal għaxar snin naqset li tibgħat ir-returns tal-VAT. Waqt li kont naħdem magħha u kont immexxi din il-kumpanija dejjem intbagħtu r-returns u tħallset kull taxxa dovuta. Minħabba li ismi baqa' jidher bħala l-persuna li tibgħat dawn ir-returns il-proċeduri ttieħdu kontrija u weħilt il-multi jien. Illum fl-4.15pm ġew żewġ pulizija l-uffiċċju u tawni kopji ta' żewġ "Dokumenti Biex Persuna Tinzamm il-Habs" it-tnejn li huma jġibu d-data tal-10 ta' Ottubru 2007. F' uffiċċju li għaliha għall-ewwel darba f'din il-kampanja elettorali attendew ġurnalist u Wara li saret il-konferneza stampa il-ġurnalist tan-Net talabni kumment u staqsieni kontx naf dwar kundanna biex jien nintbagħat il-ħabs. Fil-fatt ma kont nafx bl-ebda kundanna bħal din għaliex il-pulizija ma kienux għadhom kellmuni u meta jidher li saret id-deċizjoni tal-qorti ħames xhur ilu jien ma ġejt mgħarraf b'xejn. Madankollu bsart li dak li kien qiegħed jirreferi għalih il-ġurnalista kellu x'jaqsam ma' każ ta' multi imposti fuqi bħala l-persuna reġistrata mad-Dipartiment tal-VAT peress li kienux gew ippreżentati r-returns ta' kumpanija. Jien kemm-il darba tlajt il-qorti dwar dan il-kaz u spjegajt li ma stajtx nippreżenta kontijiet ta' kumpanija li ma kellix x'naqsam magħha għal iżjed għaxar snin. Bil-liġi kif inhi bħalissa l-qorti jidher li ma kelliex għażla ħlief li timponi l-multi u għalhekk tlabt il-maħfra tal-President billi kont qiegħed niġi mmultat eluf ta' liri mhux għax ma tħallsitx taxxa iżda għax ma ġewx ippreżentati r-returns fi snin meta jien ma kellix kontroll fuq din il-kumpanija li minna kont irriżenjajt bhala direttur. Fil fatt il-maħfra ġiet miċħuda u jien ippreżentajt rikors għar-rikonsiderazzjoni tal-każ. meta sirt kap ta' Alternattiva Demokratika ma kellix ħin nipprattika l-professjoni tiegħi u wisq anqas li nkun involut f'attivitajiet ta' negozju. Id-dhul tiegħi sar ta' Lm400 fix-xahar bħala impjegat tal-partit. M'hemmx mezz li jien inħallas dawn il-multi li jlaħħqu mas-Lm6000. Illum sirt naf li l-multi mhux imħallsa jissarrfu f'sentejn habs. Waqt li huma mijiet ta' nies li għaddewhom inkwiet bħal dan u oħrajn ħallsu multi kbar meta ma kellhomx jagħtu ċenteżmu f'taxxa, naħseb li jien biss sibt ruħi mgħarraf dwar sitwazzjoni bħal din ġurnalist tan-Net TV ġurnata qabel elezzjoni u 5 xhur wara d-deċiżjoni Jien kont u għadni tal-fehma li mhix ħaġa raġonevoli li xi ħadd jiġi mmultat l-eluf tal-liri għaliex il-burokrazija titlob li jimtlew ir-returns vojta fil-ħin u l-anqas li xi ħadd jinbagħat il-ħabs meta fil-fatt m'għandux jagħti ta' xi taxxa li ġabar jew fuq dħul li kien għamel. Jien ma qlajt xejn u ma ġbart l-ebda VAT fis-snin kollha li għalihom ġejt immultat eluf ta' liri. Sa llum għamilt il-battalja tieghħi fil-privat b'inkwiet kbir għalija għal xhur u snin sħaħ. Ma stajtx nagħmel kampanja pubblika dwar din is-sitwazzjoni minħabba li għandi interess personali u dirett fiha. Iżda llum li l-Partit Nazzjonalista għoġbu jinqeda b'din is-sitwazzjoni personali tiegħi nifraħ li saret ħaġa pubblika u li b'hekk nista' nwiegħed li nagħmel kampanja biex l-infurzar tal-liġi jsir b'mod raġonevoli u fejn tkun nieqsa xi biċċa karti ma jiġi ttrattat ħadd bħala xi kriminali vjolenti. Rigward l-ordnijiet biex nintbagħat il-ħabs jien rġajt tlabt li tiġi rrikonsidrata t-talba tiegħi biex dawn il-multi eżaġerati ma jkissrunix u ma jagħmlux hsara lill-familja tiegħi. Biex inħallashom meta ma kkommettejt l-ebda reat, ma sraqt l-ebda ċenteżmu taxxa u ma għamilt ebda qliegħ jidhirli li hi piena tal-waħx u kontra r-raġuni. Ma nafx il-President tar-Repubblika jogħġbux li jikkonsidra l-każ tiegħi jew le. Jekk għal darb oħra jkun jidhrilu li ħaqqni nmur il-ħabs għal sentejn għax ħaddiehor ma mliex formola tat-taxxa jien inmur il-ħabs. Li nista' ngħid issa hu li jiġri x'jiġri f'din l-elezzjoni, mmurx il-ħabs jew le jien ser nagħmel kampanja biex burokrazija qattiela bħal din tispicca darba ghal dejjem.
Harry għall-Ħabs ? L-Istqarrija